प्रबंधन और विस्थापितों के बीच 11 सूत्री मांगों पर चर्चा
सीसीएलमहाप्रबंधक कार्यालय के सभागार में बेरमो अनुमंडल विस्थापित प्रभावित संघर्ष मोर्चा और प्रबंधन के बीच बैठक हुई। इसमें मोर्चा द्वारा प्रबंधन को सौंपे गए 11 सूत्री मांगो पर चर्चा की गई। वार्ता में जीएम के अनुपस्थिति पर मोर्चा अध्यक्ष अजहर अंसारी ने नाराजगी व्यक्त करते हुए कहा कि मांगों के समर्थन में 25 मार्च को धरना-प्रदर्शन किया जाएगा। उन्होंने मांग दोहराते हुए कहा कि पिछले दिनों स्वांग सैलेरी साइड के दो कामगारों को सीसीएल द्वारा काम से बैठा दिया गया। इसे अविलंब नियोजन दें। फर्जी कामगारों को बर्खास्त कर सही कामगारों को नियोजन दें। कोल बैरिंग 1957 को रद्द कर भूमि अधिग्रहण अधिनियम 2013 लागू करें, सीएनटी एक्ट जमींदारी उन्मूलन अधिनियम 1956 एवं वन अधिकारी अधिनियम 2016 का लाभ किसानों को प्रदान करते हुए भूमि अधिग्रहण करें। पिपराडीह स्वांग कोलियरी में रैयतों की लगभग 2000 एकड़ भूमि सीसीएल ने कब्जा किया है। उसका क्षतिपूर्ति और मुआवजा के साथ नियोजन दें। स्वांग हवाई अड्डा और सीसीएल द्वारा अर्जित 117 एकड़ भूमि का क्षतिपूर्ति एवं मुआवजा और नियोजन दें, स्वांग गोलीकांड 1993 में मारे गए रामदेव चौहान, रुपलाल प्रजापति, फूलचंद गुप्ता के आश्रितों को क्षतिपूर्ति के साथ मुआवजा और नियोजन दिया जाए। यहां प्रबंधन की ओर से उपस्थित एसओ पीएंडपी वासप चौधरी ने मोर्चा के सदस्यों को आश्वस्त किया कि कंपनी प्रावधान के अनुसार उनकी मांगों पर पहल करने का सार्थक प्रयास किया जाएगा। उन्होंने कहा कि उक्त मामले को रांची मुख्यालय के वरीय अधिकारियों को भी अवगत कराया जाएगा। उन्होंने कहा कि सही लोगों को उनका अधिकार मिले इसको लेकर प्रबंधन गंभीर है। मौके पर प्रबंधन की ओर से चंदन कुमार सहित मोर्चा सदस्यों में साहेबलाल चौहान, संजय सिंह, कुलदीप मुंडा, मदन स्वर्णकार, राजेश कुमार जायसवाल, रामबली भुईयां, दिलीप नोनिया, विनोद कुमार, अनिया देवी, शांति देवी, जगन मांझी, बुधनी देवी, कुलेश्वर, मानसी, गुड्डू चौहान, साहेबराम मांझी, समंतिया देवी आदि उपस्थित थे।
वार्ता में मौजूद संघर्ष मोर्चा के लोग।
hin_Deva hin_Deva bho_Deva